b'\n_START_ARTICLE_\nParta-agama\n_START_SECTION_\nUlkon\xc3\xa4k\xc3\xb6 ja koko\n_START_PARAGRAPH_\nParta-agama kasvaa 30\xe2\x80\x9360\xc2\xa0cm:n pituiseksi ja on hyvin voimakasrakenteinen. Parta-agamasta on jalostettu lukuisia eri v\xc3\xa4rimuotoja. Parta-agaman tunnistaa helposti sen piikikk\xc3\xa4\xc3\xa4st\xc3\xa4 \xe2\x80\x9dparrasta\xe2\x80\x9d, josta lisko on saanut my\xc3\xb6s nimens\xc3\xa4. Liskon piikit n\xc3\xa4ytt\xc3\xa4v\xc3\xa4t ter\xc3\xa4vilt\xc3\xa4, mutta kosketettaessa ne tuntuvat pehmeilt\xc3\xa4._NEWLINE_Kaksi parta-agamalajia on sile\xc3\xa4poskisia.\n_START_SECTION_\nLuonnossa\n_START_PARAGRAPH_\nParta-agama on kotoisin Australian it\xc3\xa4- ja keskiosista. Laji el\xc3\xa4\xc3\xa4 l\xc3\xa4hinn\xc3\xa4 aroilla ja puoliaavikoilla ja sy\xc3\xb6 hy\xc3\xb6nteisi\xc3\xa4 ja kasveja. Agamat eiv\xc3\xa4t luonnossa ui vapaaehtoisesti.\n_START_SECTION_\nLemmikkin\xc3\xa4\n_START_PARAGRAPH_\nParta-agama on suosittu lemmikkilisko sen p\xc3\xa4iv\xc3\xa4aktiivisuuden, sosiaalisuuden, helppohoitoisuuden ja helpon kesyyntymisen vuoksi.  Parta-agamaa voi kylvett\xc3\xa4\xc3\xa4; kylvett\xc3\xa4minen saattaa helpottaa nahanluontia ja ulostamista. Liian usein kylvett\xc3\xa4minen voi aiheuttaa liskon ihon haitallista kuivumista._NEWLINE_Terraarion pit\xc3\xa4isi olla tilavuudeltaan minimiss\xc3\xa4\xc3\xa4n 150\xc3\x9750\xc3\x9750\xc2\xa0cm\xc2\xb3, ja siell\xc3\xa4 tulisi olla v\xc3\xa4hint\xc3\xa4\xc3\xa4n kiipeilypuita. Kuivan alkuper\xc3\xa4isen ymp\xc3\xa4rist\xc3\xb6n vuoksi my\xc3\xb6s terraarion tulee olla kuiva. Mahdollisia kasveja valitessa tulee ottaa huomioon, ett\xc3\xa4 parta-agamat eiv\xc3\xa4t ole turhan nirsoja ruokansa suhteen ja koristekasvi saattaa pian p\xc3\xa4\xc3\xa4ty\xc3\xa4 liskon sy\xc3\xb6m\xc3\xa4ksi.  Poikasille ei saa laittaa terraarioon hiekkaa, koska poikanen voi sy\xc3\xb6d\xc3\xa4 senkin. Poikasterraarion pohjaksi sopii sanomalehti, laattapohja tai matto. My\xc3\xb6sk\xc3\xa4\xc3\xa4n aikuisille hiekka ei ole suositeltavaa, koska sy\xc3\xb6tyn\xc3\xa4 se saattaa aiheuttaa suolitukoksen, joka johtaa usein liskon kuolemaan.\n_START_SECTION_\nK\xc3\xa4ytt\xc3\xa4ytyminen ja ravinto\n_START_PARAGRAPH_\nParta-agama sy\xc3\xb6 pieni\xc3\xa4 selk\xc3\xa4rangattomia ja kasviksia, mutta kurkku ja sitrushedelm\xc3\xa4t ovat haitallisia el\xc3\xa4imelle. On my\xc3\xb6skin huomattu, ett\xc3\xa4 mm. pinaatti hankaloittaa parta-agaman kalsiumin imeytymist\xc3\xa4. Lemmikkiparta-agamalle vihanneksia voi antaa v\xc3\xa4h\xc3\xa4n harvemmin kuin hy\xc3\xb6nteisi\xc3\xa4 ja hedelmi\xc3\xa4 kerran viikossa. Parta-agama kaipaa seuraa, joten se t\xc3\xa4ytyy aika ajoin p\xc3\xa4\xc3\xa4st\xc3\xa4\xc3\xa4 valvottuna k\xc3\xa4velem\xc3\xa4\xc3\xa4n sis\xc3\xa4tiloissa. Kasvattajien suosiossa on ottaa kaksi parta-agamaa. T\xc3\xa4ll\xc3\xb6in niiden tulee olla samanik\xc3\xa4isi\xc3\xa4 ja naaraita, ja ne kannattaa totuttaa toisiinsa nuorena. Vanhemmat parta-agamat voivat sy\xc3\xb6d\xc3\xa4 poikasia ison kokoeron vuoksi.  _NEWLINE_Vihollisen kohdatessaan parta-agamat saattavat paljastaa suuren kitansa ja pienet, ter\xc3\xa4v\xc3\xa4t hampaansa sek\xc3\xa4 pullistaa piikkisuomujen peitt\xc3\xa4m\xc3\xa4n kurkkupussinsa pelotteena saalistajia vastaan.'